# OBRAZLOŽENJE IZMJENA I DOPUNA FINANCIJSKOG PLANA CENTRA ZA RESTRUKTURIRANJE I PRODAJU ZA 2022. GODINU I PROJEKCIJA PLANA ZA 2023. I 2024. GODINU

## PRIHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIHODI POSLOVANJA | 47.040.000 | 0 | 47.040.000 | 100 |
| PRIHODI OD PRODAJE NEFINANCIJSKE IMOVINE | 14.300.000 | 0 | 14.300.000 | 100 |
| **UKUPNI PRIHODI** | **61.340.000** | **0** | **61.340.000** | **100** |

**PRIHODI POSLOVANJA**

Centar za restrukturiranje i prodaju (dalje u tekstu: Centar) je za 2022. godinu planirao prihode poslovanja u iznosu od 47.040.000,00 kn te se ne očekuje odstupanje od planiranog. Međutim, predlaže se preraspodjela unutar planiranih prihoda poslovanja kako slijedi:

**Prihodi od nefinancijske imovine** povećavaju se za iznos od 500.000,00 kn iz razloga što je Centar u prvih osam mjeseci 2022. godine naplatio gotovo cijeli planirani iznos za zakup poslovnih prostora i najam stanova u vlasništvu Republike Hrvatske, a koji su bili na upravljanju u pravnim prednicima Centra, te se do kraja godine očekuje daljnja naplata predmetnih prihoda;

**Prihodi od prodaje proizvoda i robe te pruženih usluga** smanjuju se za iznos od 1.000.000,00 kn iz razloga što je u prvih osam mjeseci 2022. godine ostvaren manji volumen prodaje dionica i poslovnih udjela trgovačkih društava iz portfelja Republike Hrvatske i Hrvatskog zavoda za mirovinsko osiguranje u odnosu na plan za 2022. godinu, a što izravno utječe na smanjenje prihoda od naknade na koju Centar ima pravo sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju (Narodne novine, broj 39/2019). Naime, realizacija prodaje ne može se sa sigurnošću predvidjeti jer ovisi o objektivnim okolnostima kao što je stanje na tržištu, zainteresiranost potencijalnih investitora i stanje društva koja se prodaju, a na koje objektivne okolnosti Centar ne može utjecati;

**Ostali prihodi** povećavaju se za iznos od 500.000,00 kn iz razloga što je Centar u prvih osam mjeseci 2022. godine naplatio gotovo cijeli planirani iznos ostalih prihoda te se do kraja godine očekuje daljnja naplata predmetnih prihoda.

**PRIHODI OD PRODAJE NEFINANCIJSKE IMOVINE**

Centar je za 2022. godinu planirao prihode od prodaje nefinancijske imovine u iznosu od 14.300.000,00 kn te se ne predlaže izmjena planiranog iznosa ni preraspodjela.

## RASHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| RASHODI POSLOVANJA | 75.280.000 | 0 | 75.280.000 | 100 |
| RASHODI ZA NABAVU NEFINANCIJSKE IMOVINE | 3.060.000 | 0 | 3.060.000 | 100 |
| **UKUPNI RASHODI** | **78.340.000** | **0** | **78.340.000** | **100** |

**RASHODI POSLOVANJA**

Centar je za 2022. godinu planirao rashode poslovanja u iznosu od 75.280.000,00 kn te se ne očekuje odstupanje od planiranog. Međutim, predlaže se preraspodjela unutar planiranih rashoda poslovanja kako slijedi:

**Doprinosi na plaće**povećavaju se za iznos od 500.000,00 kn na stavci doprinosi za obvezno zdravstveno osiguranje zbog očekivanog povećanja osnovice za plaće u državnim i javnim službama pa posredno i povećanja doprinosa na plaću;

**Rashodi za materijal i energiju**povećavaju se za iznos od 800.000,00 kn na stavci energija zbog očekivanog rasta cijena energenata u budućem razdoblju;

**Rashodi za usluge**povećavaju se za iznos od 500.000,00 kn na stavci intelektualne i osobne usluge zbog povećane potrebe za usluge procjene trgovačkih društava te izrade arhitektonske snimke postojećeg stanja poslovne zgrade Centra kao predradnje radi uvođenja novog sistema vatrodojave;

**Ostali nespomenuti rashodi poslovanja**smanjuju se za iznos od 500.000,00 kn na stavci troškovi sudskih postupaka zbog okončanja dijela dugotrajnih sudskih postupaka u korist Centra;

**Ostali financijski rashodi**smanjuju se za iznos od 1.300.000,00 kn na stavci zatezne kamate zbog okončanja dijela dugotrajnih sudskih postupaka u korist Centra.

**RASHODI ZA NABAVU NEFINANCIJSKE IMOVINE**

Centar je za 2022. godinu planirao rashode za nabavu nefinancijske imovine u iznosu od 3.060.000,00 kn te se ne očekuje odstupanje od planiranog. Međutim, predlaže se preraspodjela unutar planiranih rashoda za nabavu nefinancijske imovine kako slijedi:

**Postrojenja i oprema**povećava se za iznos od 300.000,00 kn na stavci uređaji, strojevi i oprema za ostale namjene zbog potrebe nabave novog servera;

**Nematerijalna proizvedena imovina**smanjuje se za iznos od 300.000,00 kn na stavci ulaganja u računalne programe zbog realizirane nabave novog programa za urudžbeni zapisnik Centra u manjem iznosu od planiranog.

## RAČUN FINANCIRANJA

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIMICI OD FINANCIJSKE IMOVINE I ZADUŽIVANJA | 45.500.000 | 0 | 45.500.000 | 100 |
| IZDACI ZA FINANCIJSKU IMOVINU I OTPLATE | 0 | 0 | 0 |  |
| PRIJENOS DEPOZITA IZ PRETHODNE GODINE | 185.088.275 | 0 | 185.088.275 | 100 |
| PRIJENOS DEPOZITA U SLJEDEĆU GODINU | -213.588.275 | 0 | -213.588.275 | 100 |
| **NETO FINANCIRANJE** | **17.000.000** | **0** | **17.000.000** | **100** |

**PRIMICI OD FINANCIJSKE IMOVINE I ZADUŽIVANJA**

Centar je za 2022. godinu planirao primitke od financijske imovine i zaduživanja u iznosu od 45.500.000,00 kn te se ne očekuje odstupanje od planiranog. Međutim, predlaže se preraspodjela unutar planiranih primitaka od financijske imovine i zaduživanja kako slijedi:

**Primici od prodaje dionica i udjela u glavnici trgovačkih društava izvan javnog sektora** smanjuju se za iznos od 5.000.000,00 kn iz razloga što Centar do kraja 2022. godine očekuje manje primitke od prodaje dionica i udjela društava u vlasništvu Centra.

**Primici od prodaje vrijednosnih papira iz portfelja** povećavaju se za iznos od 5.000.000,00 kn na stavci obveznice - inozemne iz razloga što je Centar realizirao prodaju Kompleta novih instrumenata društva Fortenova Group STAK Stichting u vlasništvu Centra.