# OBRAZLOŽENJE IZMJENA I DOPUNA FINANCIJSKOG PLANA HRVATSKIH AUTOCESTA ZA 2022. GODINU I PROJEKCIJA PLANA ZA 2023. I 2024. GODINU

## PRIHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIHODI POSLOVANJA | 2.924.975.800 | 248.199.200 | 3.173.175.000 | 108,49 |
| PRIHODI OD PRODAJE NEFINANCIJSKE IMOVINE |  |  |  |  |
| **UKUPNI PRIHODI** | **2.924.975.800** | **248.199.200** | **3.173.175.000** | **108,49** |

Ukupni planirani prihodi Hrvatskih autocesta d.o.o. u prijedlogu Izmjena i dopuna Financijskog plana za 2022. godinu iznose 3.173.175.000 kuna, što predstavlja povećanje od 8,49% u odnosu na usvojeni Plan. U ukupnim prihodima poslovanja Hrvatskih autocesta d.o.o. najveći dio odnosi se na prihod od naplate cestarine za 2022. godinu planiran u iznosu od 2.550.000.000 kuna koji je ovim prijedlogom plana uvećan za 180.000.000 kuna. Kapitalne pomoći iz proračuna – naknada od trošarina na energente koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira izvlaštenje nekretnina, građenje i održavanje javnih cesta te povrate kredita ovim Izmjena i dopunama planirane su u iznosu od 427.000.000 kuna. Prihod od bespovratnih sredstva iz EU fondova planiran je za 2022. godinu u visini od 29.800.000 kuna; sredstva se odnose na završetak započetih projekata Crocodile 2 Croatia (Kapitalne pomoći temeljem prijenosa EU sredstava 19.000.000 kuna) i Crocodile 3 Croatia (Kapitalne pomoći od institucija i tijela EU 10.800.000 kuna) pokrenutih na europskoj razini s ciljem postizanja usklađenosti inteligentnih transportnih sustava (ITS).

## RASHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| RASHODI POSLOVANJA | 1.176.917.895 | 37.146.105 | 1.214.064.000 | 103,16 |
| RASHODI ZA NABAVU NEFINANCIJSKE IMOVINE | 954.164.220 | -257.790.000 | 696.374.220 | 72,98 |
| **UKUPNI RASHODI** | **2.131.082.115** | **-220.643.895** | **1.910.438.220** | **89,65** |

Ukupni rashodi u prijedlogu Izmjena i dopuna Financijskog plana iznose 1.910.438.220 kuna i smanjeni su u odnosu na usvojeni Plan za 220.643.895 kuna ili 10,35%. Izmjenama i dopunama Plana izmijenjena je struktura rashoda pa su rashodi poslovanja povećani, a smanjeni su rashodi za nabavu nefinancijske imovine prvenstveno u dijelu Programa građenja i izvanrednog održavanja autocesta te je prvotno planiranih 925.164.220 kuna rashoda za Programa građenja i izvanrednog održavanja smanjeno za 247.890.000 kuna i sada iznosi 677.274.220 kuna. Za 9.900.000 kuna smanjena je i nabava nefinancijske imovine za potrebe održavanja i upravljanja Društvom. Sukladno usvojenom Planu nastavljaju se investicijske aktivnosti na izgradnji autoceste A5 Granica Republike Mađarske – Beli Manastir – Osijek – Svilaj, dionica Beli Manastir – Halasica dužine 17,5 kilometara te započinje nastavak izgradnje autoceste A7 Rupa – Rijeka – Žuta Lokva, sektor Križišće – Žuta Lokva, dionica od km 17+500,00  do km 25+144,55 kao i nastavak izgradnje autoceste A11 Zagreb – Sisak. Također, nastavljaju se aktivnosti na projektima financiranima iz bespovratnih sredstava EU fondova (Crocodile 2 Croatia i Crocodile 3 Croatia) kao i manji projekti izgradnje, sanacije objekata i kolnika, održavanja i opremanja autoceste ugovoreni tijekom prethodne i tekuće godine. Financijska vrijednost programa smanjena je radi prolongiranja početka radova na izgradnji prve faze dionice Selce – Novi Vinodolski kao i manje realizacije od planirane na izgradnji čvora Podi, Dugopolje i Raščane na Autocesti A1 Zagreb – Split – Dubrovnik i izradi projektne dokumentacije za nastavak izgradnje autoceste do Dubrovnika te projektne dokumentacije za rekonstrukciju obilaznice grada Zagreba (Jankomir - Ivanja Reka) dogradnjom trećeg voznog traka.

Rashodi poslovanja povećani su radi porasta cijena roba i usluga na globalnom tržištu i stalno prisutnog rasta stope inflacije za 37.146.105 kuna ili 3,16% te sada iznose 1.214.064.000 kuna. Rast stope inflacije utječe i na rashode za zaposlene, s obzirom na to da je Kolektivnim ugovorom Hrvatskih autocesta d.o.o. predviđeno da se korekcija osnovice plaće provodi sukladno povećanju potrošačkih cijena u Republici Hrvatskoj prema objavljenim podacima Državnog zavoda za statistiku. Radi rasta cijena goriva povećane su i naknade za prijevoz radnicima koje se također utvrđuju na mjesečnoj bazi. Hrvatske autoceste d.o.o. provode proces restrukturiranja radne snage uz primjenu poticajnih mjera za zbrinjavanje viška radnika, a trošak poticajnih otpremnina u ukupnom iznosu od 9.519.330 uvršten je u ove Izmjene i dopune Plana za 2022. godinu. Materijalni rashodi povećani su u dijelu rashoda za energente, električnu energiju i gorivo, te u dijelu usluga iz Programa redovnog održavanja autoceste (usluge održavanja strojeva, vozila i opreme i usluge održavanje horizontalne prometne signalizacije).

## RAČUN FINANCIRANJA

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIMICI OD FINANCIJSKE IMOVINE I ZADUŽIVANJA | 370.500.000 | -164.862.668 | 205.637.332 | 55,50 |
| IZDACI ZA FINANCIJSKU IMOVINU I OTPLATE | 1.576.994.891 | 4.569.300 | 1.581.564.191 | 100,29 |
| PRIJENOS DEPOZITA IZ PRETHODNE GODINE | 1.140.667.233 | -3.007.424 | 1.137.659.809 | 99,74 |
| PRIJENOS DEPOZITA U SLJEDEĆU GODINU | -728.066.027 | -296.403.703 | -1.024.469.730 | 140,71 |
| **NETO FINANCIRANJE** | **-793.893.685** | **-468.843.095** | **-1.262.736.780** | **159,06** |

Prijedlogom Izmjena i dopuna Financijskog plana Hrvatskih autocesta za 2022. godinu prihodi i rashodi poslovanja rezultiraju suficitom koji u odnosu na usvojeni plan raste za 468.843.095 kuna i sada iznosi 1.262.736.780 kuna.

Otplata glavnice planirane su sukladno postojećim, ugovorenim otplatnim planovima, a primici od zaduživanja planirani su sukcesivno, prema planiranoj dinamici građevinskih radova na izgradnji dionice Beli Manastir – Halasica na Autocesti A5 i dionice Selce – Novi Vinodolski na Autocesti A7.