# OBRAZLOŽENJE IZMJENA I DOPUNA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST ZA 2022. GODINU I PROJEKCIJA PLANA ZA 2023. I 2024. GODINU

## PRIHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIHODI POSLOVANJA | 2.621.754.290 | 157.240.310 | 2.778.994.600 | 106,00 |
| PRIHODI OD PRODAJE NEFINANCIJSKE IMOVINE | 78.000 | 25.000 | 103.000 | 132,05 |
| **UKUPNI PRIHODI** | **2.621.832.290** | **157.265.310** | **2.779.097.600** | **106,00** |

Ukupni prihodi povećavaju se za 157.265.310,00 kn i iznose 2.779.097.600,00 kn, a najznačajnije povećanje odnosi se na prihode po posebnim propisima (prihodi od emisijskih jedinica).

## RASHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| RASHODI POSLOVANJA | 2.269.824.090 | 163.011.210 | 2.432.835.300 | 107,18 |
| RASHODI ZA NABAVU NEFINANCIJSKE IMOVINE | 16.008.200 | -5.745.900 | 10.262.300 | 64,11 |
| **UKUPNI RASHODI** | **2.285.832.290** | **157.265.310** | **2.443.097.600** | **106,88** |

Planirani rashodi Fonda za 2022. godinu povećavaju se za 157.265.310,00 kn i iznose 2.443.097.600,00 kn.

Najznačajnije povećanje izvršeno je u okviru rashoda za Programe i projekte energetske učinkovitosti i to za 218.049.700,00 kn. Programi i projekti zaštite okoliša povećavaju se za 8.075.410,00 kn, Administrativno upravljanje i opremanje smanjuje se za 3.859.800,00 kn, a Gospodarenje s posebnim kategorijama otpada smanjuje se za 65.000.000,00 kn.

# ADMINISTRATIVNO UPRAVLJANJE I OPREMANJE

Rashodi za Administrativno upravljanje i opremanje smanjuju se za 3.859.800,00 kn na način da su planirani u iznosima neophodnim za obavljanje osnovnih poslova i funkcija Fonda.

# PROGRAMI I PROJEKTI ZAŠTITE OKOLIŠA

Sanacija odlagališta otpada (K200002)

Planirana sredstva povećavaju se za 26.000.500,00 kn iz razloga što se radovi na sanaciji odlagališta nastavljaju, međutim kako pojedina odlagališta moraju ostati otvorena do izgradnje centara za gospodarenje otpadom i zaprimati otpad sa svog područja, na istima se uspostavljaju i uvjeti za sanitarno odlaganje.

Sredstva su također povećana jer su realizirana tzv. „divlja odlagališta“ sukladno provedenom Javnom pozivu za neposredno sufinanciranje uklanjanja otpada odbačenog u okoliš iz 2021. godine.

Gospodarenje otpadom-izgradnja centara za gospodarenje otpadom (K200003)

Planirana sredstva se povećavaju za 8.115.700,00 kn zbog dodatnih sredstava za realizaciju projekta  „Uspostava cjelovitog održivog sustava gospodarenja otpadom na području Šibensko-– kninske županije – Županijski centar za gospodarenje otpadom Bikarac – faza II“, te sredstava za radove na izgradnji plohe 1C u sklopu Županijskog centra za gospodarenje otpadom Marišćina.

Oporaba otpada i iskorištavanje vrijednih svojstava otpada (K200004)

Planirana sredstva se smanjuju za 1.000.000,00 kn iz razloga što se planirani poziv neće realizirati iz sredstava Fonda.

Zaštita, očuvanje i poboljšanje kvalitete zraka, tla, vode i mora (K200005)

Planirana sredstva se smanjuju za 12.094.900,00 kn iz razloga što za projekt CROLIS koji se većim dijelom sufinancira iz EU programa LIFE, korisnik nije realizirao u 2022. godini EU sredstva što je preduvjet za realizaciju nacionalne komponente koju dijelom osigurava Fond te se realizacija očekuje u slijedećoj poslovnoj godini.

Fond je u 2022. godini objavio Javni poziv za neposredno financiranje projekata smanjivanja potrošnje tvari koje oštećuju ozonski sloj i fluoriranih stakleničkih plinova u Republici Hrvatskoj i preuzeo obveze, a realizacija se očekuje u narednom razdoblju.

Zaštita i očuvanje biološke i krajobrazne raznolikosti (K200006)

Planirana sredstva povećavaju se za 9.882.700,00 kn iz razloga što Republika Hrvatska putem Fonda ulaže u postojeću posjetiteljsku i planinarsku infrastrukturu u zaštićenim područjima i područjima ekološke mreže kroz ugovore za izradu projektne dokumentacije čime će se ostvariti mogućnost prijave konačne realizacije projekta EU sredstvima.

Poticanje obrazovnih, istraživačkih i razvojnih aktivnosti u zaštiti okoliša (K200007)

Planirana sredstva se smanjuju za 2.927.500,00 kn iz razloga što je Fond u 2022. objavio Javni natječaj za financiranje razvojno inovacijskih projekata u svrhu provedbe Europskog zelenog plana čija se realizacija očekuje u narednom razdoblju.

Ostali projekti i programi zaštite okoliša (K200008)

Planirana sredstva se smanjuju za 3.575.700,00 kn iz razloga što za nabavu usluga izrade projektne dokumentacije za sanaciju obalnog dijela nasuprot tvornice Salonit d.d. u stečaju (Kosica), izrade Studije izvedivosti postojećih i potrebnih kapaciteta za obradu opasnog otpada i Studije za identifikaciju novih lokacija onečišćenih opasnim otpadom su projektnim zadacima smanjeni obimi projektnih aktivnosti, te posljedično i sredstva.

Gospodarenje otpadom-izgradnja županijskog centra za gospodarenje otpadom-Kaštijun (K200009)

Planirana sredstva se smanjuju za 925.000,00 kn jer se tijekom 2022. godine radovi neće realizirati.

Sanacija odlagališta komunalnog otpada sufinancirana iz EU (K200012)

Planirana sredstva se povećavaju za 3.498.000,00 kn zbog kašnjenja u planiranoj realizaciji projekata, prouzročenim ponajviše COVID-19 pandemijom, zbog čega su postojeći ugovori za radove na sanaciji produženi, odnosno dio sredstava planirana se utrošiti do kraja 2022. godine.

Izgradnja pretovarnih stanica (K200013)

Obzirom da u 2022. godini radi rješavanja imovinsko-pravnih odnosa nije započela izgradnja pretovarne stanice Rakitovac Gospić (koja je dio sustava CGO-a Biljane Donje), planirana sredstva na ovoj aktivnosti smanjuju se za 2.058.600,00 kn.

Sanacija odlagališta opasnog otpada Sovjak (K200014)

Planirana sredstva u 2022. godini smanjuju se za 3.666.000,00 kn zbog kašnjenja u planiranoj realizaciji projekta, odnosno kašnjenja u planiranoj predaji glavnih projekata na građevinsku dozvolu te smanjenja u prognozi novčanog tijeka za usluge za provedbu projekta.

Darovnica GEF -projekt smanjenja onečišćenja Jadranskog mora (K200016)

„Projekt kontrole onečišćenja okoliša Jadranskog mora I.“ s ciljem smanjenja onečišćenja Jadrana s prekograničnim utjecajem, u Hrvatskoj i Bosni i Hercegovini završen je u prosincu 2019. godine.

Planirana sredstva povećavaju se za 28.750,00 kn za osiguravanje zadnje  isplate stručnog nadzora za radove na izgradnji i sanaciji odlagališta Sitnica na Korčuli.

Državna mreža (K200017)

Sredstva Fonda smanjuju se za 1.193.000,00 kn iz razloga što je Fond planirao sredstva u većem iznosu kako bi mogao preuzeti obvezu za financiranje Programa mjerenja razine onečišćenosti na postajama državne mreže kojeg izrađuju DHMZ i IMI na godišnjoj razini, a neke aktivnosti će se dijelom realizirati i u 2023. godini.

Poticanje odvojenog prikupljanja otpada i recikliranja (K200019)

Na ovoj aktivnosti planirana sredstva se povećavaju za 4.061.960,00 kn iz razloga što je Fond preuzeo obveze sufinanciranja nacionalne komponente projekata izgradnje i opremanja sortirnica pojedinih jedinica lokalnih samouprava, a koja se sufinanciraju iz EU sredstava sve u svrhu ostvarivanja propisanih ciljeva recikliranja na razini Republike Hrvatske.

Dio planiranih sredstva se povećava iz razloga što se sukladno Zaključku Vlade Republike Hrvatske provode mjere gospodarenja otpadom nakon potresa na području Sisačko-moslavačke županije koje su dijelom realizirane prije planiranog roka.

Modernizacija državne mreže sufinancirana iz EU (K200020)

Planirana sredstva se povećavaju za 1.078.700,00 kn iz razloga što je projekt Proširenja i modernizacije državne mreže za trajno praćenje kvalitete zraka AIRQ**,** a koji se sufinancira iz OPKK i u kojem Fond sudjeluje sa 15% nacionalnih sredstava u visokoj fazi realizacije te su pojedini postupci nabave završeni.

Potpora prilagodbi klimatskim promjenama (K200021)

Na ovoj aktivnosti smanjuju se planirana sredstva za 4.349.800,00 kn iz razloga što je projektima, u okviru poziva MINGOR-a Shema za jačanje primijenjenih istraživanja za mjere prilagodbe klimatskim promjenama, odobren produžetak realizacije do konca 2023. godine, odnosno do trajanja programskog razdoblja OPKK. 2014.-2020.

Smanjenje emisija stakleničkih plinova u neenergetskim sektorima (K200022)

Na ovoj aktivnosti smanjuju se planirana sredstva za 6.000.000,00 kn iz razloga što je Fond tijekom 2022. godine objavio Javni poziv za financiranje izrade projektne dokumentacije smanjenja stakleničkih plinova u industrijskim postrojenjima putem kojeg se preuzimaju obveze koje će se realizirati u narednom razdoblju.

Ostali projekti sufinancirani sredstvima EU fondova (K200024)

S obzirom da su u sklopu ove aktivnosti do lipnja 2022. godine objavljeni Javni poziv za financiranje izrade projektne dokumentacije za prijavu projekata za financiranje iz Nacionalnog plana oporavka i otpornosti, Javni poziv za sufinanciranje nabave uređaja za sprječavanje nastanka biootpada (otpada od hrane) u studentskim centrima te Javni poziv za sufinanciranje nabave uređaja za sprječavanje nastanka biootpada (otpada od hrane) u hotelima, realizacija projekata neće biti u cijelosti ostvarena do kraja 2022. godine. Planirani  iznos za navedenu aktivnost umanjuje za 6.161.100,00 kn.

Obeštećenje radnika trgovačkog društva Plobest d.d. (A200009)

Planirana sredstva se smanjuju za 639.300,00 kn iz razloga što je projekt završio.

# PROGRAMI I PROJEKTI ENERGETSKE UČINKOVITOSTI

Provedba programa energetske učinkovitosti u javnom sektoru i industriji (K200025)

Planirana sredstva povećavaju se za 4.610.000,00 kn radi provedbe Odluke o dodjeli pojedinačne jednokratne potpore ,,Dilj industrija građevinskog materijala d.o.o.“ za ulaganje u mjere energetske učinkovitosti i za ulaganje u promicanje energije iz obnovljivih izvora energije, sredstvima iz Modernizacijskog fonda.

Poticanje korištenja obnovljivih izvora energije (K200027)

Planirana sredstva smanjuju se za 20.998.300,00 kn radi usklađivanja s iznosom preuzetih obveza i predviđenom dinamikom realizacije projekata ugradnje sustava za korištenje obnovljivih izvora energije.

Poticanje održive gradnje (K200028)

Planirana sredstva smanjuju se za 880.000,00 kn radi usklađivanja s dinamikom realizacije projekata energetske obnove zgrada sa svojstvom kulturnog dobra nakon provedenih postupaka javne nabave.

Poticanje energetske učinkovitosti u prometu (K200030)

Planirana sredstva povećavaju se za 48.126.500,00 kn radi usklađivanja s iznosom preuzetih obveza i predviđenom dinamikom realizacije projekata kupnje energetski učinkovitih vozila.

Poticanje obrazovnih, istraživačkih i razvojnih aktivnosti u području energetske učinkovitosti (K200031)

Planirana sredstva smanjuju se za 1.500.000,00 kn iz razloga što nisu stvoreni preduvjeti za realizaciju aktivnosti.

Program obnove obiteljskih kuća (K200035)

Planirana sredstva povećavaju se za 72.520.000,00 kn radi usklađivanja s iznosom preuzetih obveza i predviđenom dinamikom realizacije projekata energetske obnove obiteljskih kuća.

Program suzbijanja energetskog siromaštva (K200040)

Planirana sredstva se povećavaju za 114.692.000,00 kn radi provedbe Zaključka Vlade Republike Hrvatske u vezi s ublažavanjem porasta cijena plina i sprječavanja izloženosti građana energetskom siromaštvu (KLASA: 022-03/22-07/81, URBROJ: 50301-05/27-22-1) od 9. ožujka 2022. godine.

Potpora proizvodnji iz OIE sredstvima prodaje emisijskih jedinica (K200041)

Planirana sredstva se smanjuju za 1.000.000,00 kn iz razloga što nisu stvoreni preduvjeti za realizaciju aktivnosti.

Provedba aktivnosti energetske učinkovitosti na lokalnoj i regionalnoj razini RH (A200004)

Planirana sredstva povećavaju se za 4.674.000,00 kn radi usklađivanja s iznosom preuzetih obveza i predviđenom dinamikom realizacije projekata razvoja pametnih i održivih rješenja i usluga.

Potpora provedbi klimatsko-energetske politike (A200005)

Planirana sredstva smanjuju se za 2.093.500,00 kn radi usklađivanja s iznosom preuzetih obveza i predviđenom dinamikom realizacije aktivnosti stručne podrške u izradi podloga za programe Fonda.

**GOSPODARENJE S POSEBNIM KATEGORIJAMA OTPADA**

Gospodarenje s posebnim kategorijama otpada (A200008)

Planirana sredstva za gospodarenje posebnim kategorijama otpada smanjuju se za 65.000.000,00 kuna. Smanjenje rashoda odnosi se na aktivnosti gospodarenja s otpadnim vozilima, gospodarenje električnim i elektroničkim otpadom i gospodarenje s ambalažnim otpadom. Također, smanjeni su i administrativni rashodi sustava, dok u ostalim aktivnostima gospodarenja posebnim kategorijama otpada planirani rashodi ostaju isti.

## RAČUN FINANCIRANJA

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIMICI OD FINANCIJSKE IMOVINE I ZADUŽIVANJA | 350.000 | 0 | 350.000 | 100 |
| IZDACI ZA FINANCIJSKU IMOVINU I OTPLATE | 0 | 0 | 0 |  |
| PRIJENOS DEPOZITA IZ PRETHODNE GODINE | 2.501.373.699 | 0 | 2.501.373.699 | 100 |
| PRIJENOS DEPOZITA U SLJEDEĆU GODINU | -2.837.723.699 | 0 | -2.837.723.699 | 100 |
| **NETO FINANCIRANJE** | **-336.000.000** | **0** | **-336.000.000** | **100** |

Planirani primici od financijske imovine i zaduživanja nisu se mijenjali i iznose 350.000,00 kn.