# OBRAZLOŽENJE IZMJENA I DOPUNA FINANCIJSKOG PLANA HRVATSKIH CESTA ZA 2022. GODINU I PROJEKCIJA PLANA ZA 2023. I 2024. GODINU

## PRIHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIHODI POSLOVANJA | 3.073.569.631 | 45.895.132 | 3.119.464.763 | 101,49 |
| PRIHODI OD PRODAJE NEFINANCIJSKE IMOVINE | 16.221.521 | -15.871.521 | 350.000 | 2,16 |
| **UKUPNI PRIHODI** | **3.089.791.152** | **30.023.611** | **3.119.814.763** | **100,97** |

Ukupni planirani prihodi Hrvatskih cesta u prijedlogu Izmjena i dopuna Financijskog plana za 2022. godinu iznose 3.119,81 milijuna kuna, što predstavlja povećanje od 0,97 % u odnosu na originalni Plan.

Prihodi poslovanja povećani su za 1,49 % na 3.119,46 milijuna kuna. Najznačajniju stavku prihoda poslovanja čini naknada za financiranje građenja i održavanja javnih cesta propisana Zakonom o cestama, a uplaćuje se iz Državnog proračuna. Prihodi od naknade iz goriva planiraju se u iznosu od 2.055,37 milijuna kuna, što je povećanje od 254,80 milijuna u odnosu na trenutni Plan.

Sredstva za financiranje EU projekata i programa sastoje se od tekućih i kapitalnih pomoći temeljem prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći od institucija i tijela EU. Ukupan planirani iznos za povlačenja sredstava za financiranje EU projekata i programa iznosi 1.010,85 milijuna kuna.

Sredstva za financiranje EU projekata i programa ukupno su u Izmjeni Plana za 2022. godinu smanjena za 203,42 milijuna kuna. Razlog smanjenja je izmijenjena dinamika povlačenja sredstava zbog produljenih ex-post kontrola projekta Cestovna povezanost s južnom Dalmacijom.

Prihodi od naknada za ceste u okviru konta 642 smanjeni su jer će se dio sredstava prikupljenih tijekom godine na temelju dozvola za izvanredni prijevoz isplatiti ostalim upraviteljima cesta, što će biti prikazano kao umanjenje na kontu 642.

Prihodi po posebnim propisima u Izmjeni Plana za 2022. godinu smanjeni su za 7,73 % u odnosu na važeći Plan te iznose 20,30 milijuna kuna. Navedeni planirani prihodi se najvećim dijelom odnose na  prihode od sufinanciranja rekonstrukcije ili izgradnje državnih cesta od strane jedinica lokalne samouprave, komunalnih, javnih i ostalih društava.

Planirani prihodi od prodaje nefinancijske imovine smanjeni su za iznos od 15,87 milijuna kuna, te sada iznose 0,35 milijuna kuna. Razlog je produženje postupka planirane prodaje stambenih i poslovnih objekata.

## RASHODI

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| RASHODI POSLOVANJA | 1.018.167.953 | 7.984.467 | 1.026.152.420 | 100,78 |
| RASHODI ZA NABAVU NEFINANCIJSKE IMOVINE | 2.329.623.199 | 67.728.006 | 2.397.351.205 | 102,91 |
| **UKUPNI RASHODI** | **3.347.791.152** | **75.712.473** | **3.423.503.625** | **102,26** |

Rashodi poslovanja u Izmjeni Plana iznose 1.026,15 milijuna kuna, a povećani su u odnosu na originalni plan za 0,78 %.

Najveće povećanje je na stavci Ostali nespomenuti rashodi poslovanja, a odnosi se na iznos od 18,80 milijuna kuna na stavci Troškovi sudskih postupaka koji će biti isplaćen ostalim upraviteljima cesta. Navedeni iznos je dio ukupne nagodbe za naknade za izvanredni prijevoz prošlih godina. Ostatak će biti isplaćen u ratama u idućih nekoliko godina.

Rashodi za nabavu nefinancijske imovine u Izmjeni Plana iznose 2.397,35 milijuna kuna i povećani su u odnosu na originalni Plan za 2,91 % za što postoje dva razloga. Prvi je puno viša cijena otkupa zemljišta od prvotno planirane, što se može vidjeti u okviru konta 411 Materijalna imovina - prirodna bogatstva. Drugi razlog je planiranje dodatnih radova i povećanja cijena na projektu Cestovna povezanost s južnom Dalmacijom. Sukladno Zaključku Vlade RH od 21. lipnja 2022. (Narodne novine, broj 71/2022) o ublažavanju posljedica globalnog poremećaja na tržištima građevinskih materijala i proizvoda planirani su dodatni troškovi na projektu što je dovelo do povećanja od 160,92 milijuna kuna.

Kao rezultat razlike između planiranih prihoda i rashoda u prijedlogu Izmjene Financijskog plana Hrvatske ceste imaju predviđen deficit u iznosu od 303,69 milijuna kuna, što je povećanje od 45,69 milijuna kuna, a posljedica je istovremenog smanjenja EU prihoda i povećanja rashoda obrazloženih gore.

## RAČUN FINANCIRANJA

|  |  |  |  |  |
| --- | --- | --- | --- | --- |
|  | **Plan za 2022.** | **Povećanje/**  **Smanjenje** | **Novi plan za 2022.** | **Indeks** |
| PRIMICI OD FINANCIJSKE IMOVINE I ZADUŽIVANJA | 939.960.000 | 45.688.862 | 985.648.862 | 104,86 |
| IZDACI ZA FINANCIJSKU IMOVINU I OTPLATE | 681.960.000 | 0 | 681.960.000 | 100 |
| PRIJENOS DEPOZITA IZ PRETHODNE GODINE | 318.539.950 | 0 | 318.539.950 | 100 |
| PRIJENOS DEPOZITA U SLJEDEĆU GODINU | -318.539.950 | 0 | -318.539.950 | 100 |
| **NETO FINANCIRANJE** | **258.000.000** | **45.688.862** | **303.688.862** | **117,71** |

Izdaci za financijsku imovinu i otplate zajmova u Izmjeni Plana iznose 681,96 milijuna kuna što je jednako prethodno planiranom iznosu.

Planirani iznos zaduživanja u Izmjeni Plana iznosi 985,65 milijuna kuna što je veće za 45,69 milijuna kuna u odnosu na trenutni Plan i direktna je posljedica povećanja deficita.